Predložitev dokazil o preferencialnem poreklu v času trajanja krize COVID-19 – začasna opustitev Informativnega obvestila št. 1

Z dopisom št. 4246-272/2020-1, z dne 8. 4. 2020, smo vas obvestili, da je Evropska komisija za čas trajanja krize COVID-19 sprejela izjemne ukrepe v zvezi s predložitvijo dokazil o poreklu za namene odobritve preferencialne tarifne obravnave, saj so bili v času krize COVID-19 v nekaterih državah članicah EU in trgovinskih partnericah EU prekinjeni stiki med carinskimi organi in gospodarskimi subjekti, kar je povzročilo probleme v zvezi z izdajanjem potrdil o poreklu blaga (potrdilo o gibanju blaga EUR.1 ali EUR-MED, potrdilo o gibanju blaga A.TR.) v predpisani obliki (izdaja potrdila na predpisanem papirnatem obrazcu, podpis izvoznika, žig in podpis za namene carinske overovitve, itd…). Evropska komisija je v ta namen dne 31. 3. 2020 pripravila [Informativno obvestilo št. 1](https://taxation-customs.ec.europa.eu/system/files/2020-03/200331-information_note_certificates_en_and_fr.pdf), s katerim je želela doseči, da v času trajanja izrednih razmer preferencialna trgovina ne bi bila prekinjena.

V Informativnem obvestilu št. 1 je Evropska komisija navedla, da lahko izjemoma in v času krize COVID-19 ter do preklica carinski organi držav članic EU in organi v trgovinskih partnericah EU, ki se s sprejetimi izjemnimi ukrepi strinjajo, za namene odobritve preferencialne obravnave sprejmejo kopije potrdil, in sicer lahko sprejmejo: a) kopije potrdil v papirni ali elektronski obliki izvirnika potrdila, ki so jih podpisali in žigosali pristojni organi, kot se običajno zahteva ali b) potrdila, ki jih niso podpisali in žigosali pristojni organi kot se običajno zahteva, ampak so digitalno podpisana s strani pristojnih organov ali kopije takšnih potrdil, bodisi v papirni ali elektronski obliki.

Evropska komisija je na svoji [spletni strani](https://taxation-customs.ec.europa.eu/covid-19-customs-guidance-trade_en#heading_4) objavila tudi informacije o izjemnih ukrepih, ki so jih sprejele države članice EU in trgovinske partnerice EU v povezavi s predložitvijo dokazil o poreklu blaga. Na tej spletni strani so objavljene 3 razpredelnice, ki vsebujejo informacije o uporabljenih izjemnih ukrepih s strani posameznih držav članic EU in trgovinskih partneric EU, pri čemer se prva razpredelnica nanaša izključno na [države članice EU](https://taxation-customs.ec.europa.eu/document/download/b1c2cf50-393b-4b83-ab77-3d31f58487cc_en?filename=20220901%20-%20covid-19-crisis-exceptional-measures-proods-of-preferential-origin-eu-ms_0.pdf), druga na [države pan-evro-mediteranskega (PEM) območja](https://taxation-customs.ec.europa.eu/document/download/807a99ca-91f7-40c8-8234-7609939d3763_en?filename=covid-19-crisis-exceptional-measures-proods-of-preferential-origin-pem-cp.pdf), tretja pa na [druge trgovinske partnerice EU](https://taxation-customs.ec.europa.eu/document/download/6630ed9f-9e0b-4806-9e86-71e978ba4320_en?filename=covid-19-crisis-exceptional-measures-proofs-of-preferential-origin-non-pem-countries%20%2813-10-2023%29%20%28002%29.pdf).

V Informativnem obvestilu št. 1 je navedeno, da se bodo priporočene prakse (torej tudi sprejem kopij potrdil o poreklu blaga) prenehale uporabljati med državami članicami EU in trgovinskimi partnericami EU, ko se bodo izredne razmere ustavile. **Evropska komisija meni, da priporočene prakse niso več upravičene in da se lahko Informativno obvestilo št. 1, z dne 30. marca 2020, začasno opusti in se ne uporablja več od 1. maja 2024 dalje.**

Informativno obvestilo št. 1, z dne 31. marca 2020, ki ga je pripravila Evropska komisija zaradi krize COVID-19 (sprejem kopij potrdil v papirni ali elektronski obliki; sprejem digitalno podpisanih potrdil ali kopij takšnega potrdila) **v okviru obstoječih PEM pravil** (pravil o poreklu iz Regionalne konvencije o pan-evro-mediteranskih preferencialnih pravilih o poreklu; [Uradni list EU L 54](https://eur-lex.europa.eu/legal-content/SL/TXT/?uri=uriserv:OJ.L_.2013.054.01.0003.01.SLV&toc=OJ:L:2013:054:TOC#L_2013054SL.01000401), z dne 26. 2. 2013; v nadaljnjem besedilu: PEM konvencija) nadomešča Priporočilo št. 1/2023 skupnega odbora Regionalne konvencije o pan-evro-mediteranskih preferencialnih pravilih o poreklu, z dne 7. decembra 2023, o uporabi elektronsko izdanih potrdil o gibanju blaga ([Uradni list EU L, 2024/243](https://eur-lex.europa.eu/legal-content/SL/TXT/?uri=OJ:L_202400243), 15.1.2024; v nadaljnjem besedilu: Priporočilo št. 1/2023). Priporočilo št. 1/2023 se bo uporabljalo predvidoma do začetka uporabe revidirane PEM konvencije ([Uradni list EU L, 2024/390](https://eur-lex.europa.eu/legal-content/SL/TXT/?uri=OJ:L_202400390), 19.2.2024), to je do vključno 31. 12. 2024.

V Priporočilu št. 1/2023 je navedeno, da pogodbenice sprejmejo potrdila o gibanju blaga, izdana v elektronski obliki in predložena ob uvozu, pod pogoji, da:

1. imajo elektronsko izdana potrdila o gibanju blaga podobno obliko kot vzorec, opisan v Prilogah IIIa in IIIb Dodatka I k PEM konvenciji,
2. carinski organi pogodbenice izvoznice zagotovijo varen spletni sistem za preverjanje verodostojnosti elektronsko izdanih potrdil o gibanju blaga, kadar niso izpolnjena navodila za tiskanje iz Prilog IIIa in IIIb (npr. obrazec nima ozadja s tiskanim zelenim vzorcem giljoše, ročnega žiga ali lastnoročnega podpisa),
3. imajo elektronsko izdana potrdila o gibanju blaga edinstveno serijsko številko in, če so na voljo, varnostne elemente, s katerimi jih je mogoče identificirati, ter
4. je datum, od katerega pogodbenica začne izdajati elektronska potrdila o gibanju blaga, določen v objavljenih obvestilih v Uradnem listu Evropske unije (serija C) in je v skladu z lastnimi postopki v pogodbenicah.

Pogodbenica se lahko odloči začasno prenehati priznavati elektronsko izdana potrdila o gibanju blaga, če zgoraj navedeni pogoji niso izpolnjeni, in o tem vnaprej obvesti druge pogodbenice prek sekretariata Skupnega odbora. V primeru začasnega prenehanja se v obvestilih iz točke d) navede datum začetka začasnega prenehanja.

V zvezi s točko d) pojasnjujemo, da bo Evropska komisija preko obvestil v Uradnem listu EU obveščala gospodarske subjekte o datumu, od katerega bodo posamične pogodbenice PEM konvencije začele izdajati potrdila o gibanju blaga v elektronski obliki oziroma o datumu začasnega prenehanja priznavanja elektronsko izdanih potrdil o gibanju blaga na način, da bo te informacije vključila v obvestila Komisije o možnosti diagonalne kumulacije v okviru obstoječih PEM pravil (zadnje tovrstno obvestilo Komisije je bilo dne 22. 2. 2024 objavljeno v [Uradnem listu EU C, C/2024/1623](https://eur-lex.europa.eu/legal-content/SL/TXT/?uri=OJ:C_202401623), vendar pa te informacije še niso bile vključene v zadevno obvestilo).

V zvezi z začasno opustitvijo Informativnega obvestila št. 1 s 1. 5. 2024 je treba pojasniti še, da ni predvidenega prehodnega obdobja. Navedeno pomeni, da v primeru, ko bo potrdilo o gibanju blaga izdano elektronsko pred 1. 5. 2024, carinskim organom države članice EU pa bo predloženo po tem datumu, elektronsko izdano potrdilo o gibanju blaga ni več sprejemljivo na podlagi Informativnega obvestila št. 1 in se lahko zavrne zaradi »tehničnih razlogov«. Lahko pa se uporabi druga pravna podlaga v okviru obstoječih PEM pravil za pogodbenice PEM sistema (Priporočilo št. 1/2023). Primer: v praksi se trenutno sprejemajo potrdila o gibanju blaga, izdana elektronsko v Turčiji in na Norveškem. Na dan 1. 5. 2024 ali po tem datumu ta potrdila o gibanju blaga, izdana elektronsko v Turčiji ali na Norveškem, ne bodo več sprejemljiva v EU, če v Uradnem listu EU (serija C) v skladu s Priporočilom št. 1/2023 ne bo objavljen datum, od katerega Turčija in Norveška začneta izdajati elektronska potrdila o gibanju blaga, ki pa ne sme biti kasnejši od datuma predložitve elektronskega potrdila o gibanju blaga v EU. Za pogodbenice izven PEM sistema (npr. Peru, Čile, Mehika) na dan 1.5.2024 ali po tem datumu tovrstna elektronsko izdana potrdila ne bodo več sprejemljiva v EU.